Biograferne har klare regler på området: Du må kun medbringe slik og sodavand købt i biografens egen café eller kiosk.

Køber du dit biografslik i supermarkedet frem for i biografen, så er du langt fra den eneste.

47 procent af dans­kerne svarer, at de smugler slik, popcorn og sodavand med ind i landets biografer, viser en undersøgelse blandt 1008 repræsentativt udvalgte danskere, som YouGov har foretaget for Søndagsavisen.

Mette Skovgaard Fich er ekspert i forbrugeradfærd, og hun forklarer det høje tal med, at der er så mange penge at spare:

- Vi gør det, fordi vi er nogle snusfornuftige forbrugere, der ved, at hvis vi planlægger indkøbet, så kan vi spare nogle penge, siger hun.

TV 2 har tidligere regnet på, hvor stor prisforskel der er på biografpopcorn og dem, du kan poppe derhjemme. Beregningen viste, at eksempelvis biografpopcorn koster 38 gange så meget, som de hjemmelavede af slagsen.

Så længe det ikke bliver pinligt

En biografbillet koster typisk omkring 70-100 kroner. Og den pris spiller også ind på sliksmugleriet, siger Mette Skovgaard Fich.

- Vi føler, at vi har betalt for oplevelsen ved at betale for selve billetten.

Og så længe vi ikke overfylder tasker og lommer med chokoladebarer og sodavand fra supermarkedet, så bliver det ikke set skævt til.

Så længe det er i småtingsafdelingen, så er det socialt acceptabelt Mette Skovgaard Fich, ekspert i forbrugeradfærd

- Det er først pinligt, hvis biografpersonalet tager én i at have en kæmpestor nettopose med. Men så længe det er i småtingsafdelingen, så er det socialt acceptabelt, siger hun.

- Og så sidder man jo godt gemt i biografmørket. Der er mange, der kan finde på at tage deres egne drikkevarer i biografen, men som aldrig ville gøre det samme på en restaurant, siger hun.

Kiosksalget betyder noget for biograferne

TV 2 har forgæves forsøgt at få en kommentar fra de to største biografkæder Cinemaxx og Nordisk Film Biografer.

Men Nordisk Film Biografer skriver på deres hjemmeside, at pengene fra slik og sodavand er med til at få forretningen til at køre rundt, og at det er årsag til forbuddet:

”(…) det er afgørende for biografens drift, at vi kan bibeholde vores indtægter fra kiosksalget og dermed vores eksistensgrundlag.”

Overtræder du biografernes retningslinjer for medbragt mad, kan de smide dig ud fra forestillingen.